贈傳法光梵二大卿兼述譯場之盛
作者：宋庠
朝代：宋

paragraphs: 梵劫扶皇歷，高才會聖門。
五天真釋種，三國舊王孫。
譯詁生知慧，卿聯萬戶恩。
齋熏光漢邸，結集盛秦園。
交照無殊俗，多聞屬上根。
學徒紛霧委，經錄燦星繁。
妙義觀心德，華音置使翻。
祝場千偈出，空境一燈存。
列聖文垂象，旁行筆記源。
院碑鰲抃島，御榜鷲巢軒。
地倚區中勝，人緣物外尊。
十年參凈職，于此愧忘言。